શ્રીનગર- દેશમાં ચર્ચા જગાવનારો કઠુઆ ગેંગરેપ અને મર્ડર કેસ હવે સુપ્રીમ કોર્ટમાં પહોંચ્યો છે. પીડિત પરિવારે સુપ્રીમ કોર્ટમાં અરજી દાખલ કરી છે કે, કેસની સુનાવણી જમ્મુ-કશ્મીરની બહાર કરવામાં આવે. આ અંગે સુપ્રીમ કોર્ટ આજે 2 વાગ્યે સુનાવણી કરશે. આ મામલે આજે સીજેએમ કોર્ટમાં પણ સુનાવણી યોજાવાની હતી, જે હવે 28 એપ્રિલે યોજાશે. અરજીમાં જણાવવામાં આવ્યું છે કે, આ કેસને જમ્મુ-કશ્મીરથી ખસેડી ચંદીગઢ ટ્રાન્સફર કરવામાં આવે કારણકે જમ્મુમાં આ કેસની યોગ્ય સુનાવણી થઈ શકશે નહીં. આ ઉપરાંત અરજીમાં એમ પણ જણાવવામાં આવ્યું છે કે, જ્યાં સુધી કેસને રાજ્ય બહાર ટ્રાન્સફર કરવામાં ન આવે ત્યાં સુધી તપાસ આગળ વધારવામાં આવે નહીં. ઉપરાંત નેતાઓને સગીર આરોપી સાથે મુલાકાત પણ કરવા દેવામાં આવે નહીં. અને તપાસની રિપોર્ટ સુપ્રીમ કોર્ટ સમક્ષ રજૂ કરવામાં આવે.